Udruga za spomen na Bugojansku skupinu Fenix – Zmijavci priredila je u subotu 22. srpnja tradicionalnu komemoracijui proslavu pete obljetnice otvaranja Spomen parka Fenix u u Ivkušićima -Zmijavci.

Komemoracija se održala u Spomen parku, gdje je fra Fano Laco, župnik Zmijavaca izmolio molitvu odrješenja za devetnaest hrvatskih domoljuba koji su poginuli za Hrvatsku ( Ambroz Andrić, Adolf Andrić, Pavo Veger, Ilija Glavaš, Đuro Horvat, Vejsil Keškić, Viktor Kocijančić, Petar Bakula, Ludvig Pavlović, Mirko Vlasnović, Ilija Lovrić, Filip Bešlić, Stipe Ljubas, Vlado Miletić, Vinko Knez, Ivan Prlić, Nikola Antunac, Vilim Erček, Vidak Buntić), a potom su slijedila hrvatska himna „Lijepa naša“ u izvedbi Ivana Tolića.

Nakon toga je idejni začetnik „Spomen parka Bugojanskoj skupini Fenix“ Stipan Ivkošić, u svom osjećajnom govoru, biranim riječima, prisjetio se vremena kada je Bugojanska skupina ubačena na prostor ondašnje Jugoslaviju i to na područje Imotske krajine, Cetinske krajine i susjedne Bosne i Hercegovine, kako bi podigla pobunu i oslobodila Hrvatsku. „Pali ste hrabro u teškim vremenima, jer Hrvatska majka bijaše zarobljena. Imali ste nemjerljivo rodoljublje, hrabrost, utrli ste put do današnje naše slobode.“

Zatim je HKUD „Fra Petar Bakula“ iz Posušja (BiH) izveo glazbeno točku, a zatim su nazočne pozdravili: saborski zastupnik general Željko Glasnović, Marijan Buconjić, hrvatski uznik, Drago Marković, predsjednik Podružnice HSP-a Osijek i drugi. Nazočili su i branitelji i predstavnici brojnih braniteljskih Udruga, skupina domoljuba iz Istre „Ne damo Istru, Istra je naša“, te predstavnici i predsjednici 3. Imotske bojne…

Nakon toga slijedilo je prigodno druženje, te izvedba na guslama Mislava Milas „Hrvatski Fenix“.

Prisjetimo se da je Stipan Ivkošić poznati politički imigrant iz Zmijavaca. Kao osamnaestogodišnjak 1964. odlazi u Francusku, a poslije u Ameriku, gdje se pridružuje hrvatskoj političkoj emigraciji. Dugi niz godina proveo je i u zatvorima. Jedan je od organizatora poznate Bugojanske skupine koja je poslana 1972. nakon sloma Hrvatskog proljeća da potaknu pobunu u Hrvatskoj, protiv ondašnje komunističke vlade Jugoslavije. Skupina je, kao što je poznato doživjela slom, 19 njenih sudionika su poginuli ili su uhićeni, a potom i strijeljani. U spomen na njih, njihovo junaštvo i odlučnost u borbi za samostalnost Hrvatske, Stipan Ivkošić je 2013. u svom rodnom zaselku Ivkošići u Zmijavcima otkrio spomen ploču svojim suborcima. Ovim činom se odala počast odvažnim Hrvatima iz tzv. Bugojanske skupine koja je u poznatoj akciji Feniks ušla na područje Jugoslavije 20. lipnja 1972. godine s ciljem rušenja komunističkog režima. Bugojansku skupinu organiziralo je Hrvatsko revolucionarno bratstvo, osnovano 1961.g. u Australiji, a djelovalo je i u Europi te SAD-u, preteče današnje slobodne Hrvatske.

Na komemoraciji se okupio veliki broj Stipanovih prijatelja, suboraca i mještana iz svih mjesta Imotske krajine, te domoljubi iz Istre, Slavonije, cijele Hrvatske, Švedske, Australije, Amerike, Bosne i Hercegovine.

D. Zeljko Selak